Giacumbert Nau
Pastorala dalla Greina per vuschs e saxofon

(PUNTS)

Ti vegns si per mai, ti dumondas mai tgi che Giacumbert saja. Emporta pauc. Numna simplamain Giacumbert igl um dal giagliner.

"Giacumbert Nau" da Leo Tuor è bain in dals megliers cudeschs rumantschs dals davos onns. "Giacumbert ha buca tema dils plaids ch'el ha gie cattau tuts fatgs e fini leu nua ch'ils plaids ein da cattar e ch'el pren sco els vegnan senza sedumandar, schebein els saigien bials ni macorts, bass ni elevai"(Felix Giger). Ils pleds e tuns da la Greina, da Giacumbert e da ses autur èn vegnì tschiffads en in disc cumpact cumparì avant curt temp. L'ediziun è in project cuminaivel da radio DRS e Radio e Televisiun Rumantscha, e quai en vista a la messa da cudeschs a Frankfurt, nua che la Svizra quadrilingua vegn ad esser osp.
Pledaders èn Leo Tuor sez e Wolfram Berger. Leo Tuor, autur ed editur e er pastur, pastur sin la Greina. Wolfram Berger è actur, reschissur e chantadur. Accumpagnads vegnan els dal saxofonist Werner Lüdi. Quest trio vegn da muventar maletgs, maletgs da la Greina da Giacumbert. Ins senta la processiun da las nursas, il murmurar da las auas, il schuschurar dal vent ed il ramplunar dal orcan. Ins senta però er il flad e fried dad Albertina, "il fried stgir meIlen daIla safrauna".

Wolfram Berger, Werner Lüdi, Leo Tuor: Giacumbert Nau - Pastorala dalla Greina per vuschs e saxofon CD RTR 98715, Fr. 32. -, da cumprar en tut ils stizuns da musica, spediziun: cod music ag, Biregghalde 7, 6005 Luzern
Leo Tuor: Giacumbert Nau, cudesch e remartgas da sia vita menada. Cuera, Octopus 1988